**Die grote Unkel Max**

fon Sigrun Sachs, in ’t Seelterfräiske uurdrain fon Ingeborg Remmers

Deer is aan litjen Wäänt, die hat Oskar. Hie is en bitje uurs as sien Skoulkammeroaden, stil un läip boang. Hie wol nit apfale.

Touhuus fäilt hie sik sicher, deer is hie oain. Sien Oolden un Grootoolden kwede altied: „Du bääst gans un goar normoal, du bääst nu moal soo appe Wareld kemen, mäd din anen loangen Tume. Uur Bäidene häbe een loange Noze, oustoundende Ore of rode Hiere. Un wie maien die liede, soo as du bääst!“

Dät begript hie je, man inne Skoule …

Alle Bäidene kiekje bloot ap sin Tume, do Wuchtere gniezje him an un moakje hiere Witse – dät is läip!

Ap aan Dai gungt sien Muur mäd him ätter dän Dokter wai. Die Dokter sit bäte sin Skrieuwdisk un Oskar fertält unner Snukkopjen: „Nu isset däin, die Tume mout ou! Iek wol naan Krepel weze, naan Oape, dän ze aal taagje dwo!“

„Waast du, dät die Tume toun Griepen deer is?“

Oskar probiert dät Griepen un dät gungt aiske goud. „Wan wie dän hoolwe Tume ousniede, dan gungt dät nit moor, wät?“, fräiget Oskar. Die Dokter nikkopet. „Nu wäs man nit trurich, dät rakt Seken, do fuul läpper sunt. Hie hoalt sien Fäite unner dän Disk wäch, lukt aan Skou un een Hoze uut. Oskar kricht gans grote Ogene. Noa, dät kon hie nit leeuwe! Die Dokter häd aan oarich loangen „groten Unkel“. „Iek name him Max“, kwädt die Dokter un laachet. Hie moaket een Skuuwloade epen un deer is aan Kasten mäd aan Bäält litje Wullmutsen deeroane, juust as foar een Barbiepuppe. Hie hoalt aan Stikke uut sien Taaske un moalt sik een Laachgezicht ap sin grote Tone, dan nimt hie een Mutse mäd aan roden Bummel un sät ze ap dän Tonennaile. Dät sjucht soo spoasich uut, dät Oskar luud laachje mout.

„Dokter, moalst du mie uk soowät ap min Tume?“ – „Kloor!“ Dan moalt hie Oskar een blied Gezicht ap sin Tumennaile, un bätätter kricht hie uk noch een bunte Kipse ap. Oskar un die Dokter kiezje sik an.

„Tja“, kwädt die Dokter, „du hääst dät beter as iek. Iek mout je twäin ferskiedene Skoue koopje, dät is juur! Dien Muur braidet die sicher do froaiste Mutsen un do kostje boalde niks!“

Fon dän Dai an is Oskar die Upperste inne Skoule. Aal wollen ze bie him sitte. Un sin Tume wol hie nu uk nit moor operierje läite.

Uut: Vertell doch mal – wat för Kinner, hgg. vom Norddeutschen Rundfunk, Wach­holtz Verlag 2011, S. 82–83, ISBN 978-3-529-04865-4.

Woude ferkloorje:

*boang* – ängstlich; *oain* – heimisch, eigen; *Tume* – Daumen; *gniezje* – grinsen; *Krepel* – Krüppel; *taagje* – ärgern, quälen; *Hoze* – Socke; *Wullmutse* – Woll­mütze; *Tone* – Zeh; *Kipse* – Mütze; *Naile* – Nagel; *kiezje* – grinsen; *braidje* – stricken